Folketing
2002-05-30

Jamen jeg er da ked af, hvis jeg bliver opfattet som mørkemand. Når nu mørket har sænket sig over det danske samfund, ville det da være dejligt, hvis vi kunne have nogle lyspunkter. Men i og med at vælgerne har sammensat Folketinget, som vælgerne har, er lyspunkterne der altså ikke. Jeg kan simpelt hen ikke se dem nogen steder. Jeg af natur meget optimistisk, og jeg ville frygtelig gerne holde sådan en forelsket tale, som fru Pia Kjærsgaard holdt tidligere i dag. Jeg ville frygtelig gerne holde sådan en elskovstale til regeringen, som hun gjorde, frygtelig gerne. Jeg kan simpelt hen ikke. Min smag er for god, og mine prioriteringer er helt anderledes end regeringens, så det kan ikke lade sig gøre. Med hensyn til miljøet er der jo ikke mindst sket meget store nedskæringer på det internationale område, bl.a. er Mifresta-rammen skåret ned med omkring 2 mia. kr. Det er jo ganske, ganske meget. Miljøområdet er ikke alene blevet beskåret meget, men hele tænkningen er også anderledes. Lad os tage planloven. Meningen er jo dér, at man vil give mulighed for, at landmænd i højere grad skal kunne spekulere i at opføre boliger tæt på deres gårde, og det er ligegyldigt, hvad det får af konsekvenser for naturen ...